《独秀山侍宴应教》
明代·邝露

瑶水星妃集凤墀，兔园曾为促芳词。芙蓉露冷淹吴质，云梦天寒从景差。

兰版夜飞明月盖，桂丛秋赋小山枝。霓裳若倚当年袖，谁按清平调独迟。

作者简介：（1604—1650）明末清初广东南海人，原名瑞露，字湛若。诸生。历游广西、江苏、浙江间，在桂遍历诸土司辖地，悉知其山川风土。唐王立于福州，官中书舍人。永历中，以荐入翰林。清兵破广州，抱古琴绝食死。工诗善书，有《赤雅》、《峤雅》等。